*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Μαΐου 1989

με την οποία χορηγείτα η άδεια στη Γαλλική Δημοκρατία να καθιερώσει ενδοκοινοτική επιτήρηση των εισαγωγών προβείου και αιγείου κρέατος καταγωγής Νέας Ζηλανδίας

(Το κείμενο στη γαλλική γλώσσα είναι το μόνο αυθεντικό)

(89/385/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 87/433/ΕΟΚ της Επιτροπής της 22ας Ιουλίου 1987 για τα μέτρα επιτήρησης και προστασίας τα οποία είναι δυνατόν να εξουσιοδοτηθούν να λάβουν τα κράτη μέλη κατ' εφαρμογή του άρθρου 115 της συνθήκης ΕΟΚ (1), και ιδίως τα άρθρα 1 και 2,

Εκτιμώντας:

ότι η γαλλική κυβέρνηση έχει υποβάλει αίτηση με βάση το άρθρο 115 πρώτο εδάφιο της συνθήκης στην Επιτροπή των Ευρωπαϊκών Κοινοτήτων για να της δοθεί η άδεια να καθιερώσει ενδοκοινοτική επιτήρηση των εισαγωγών αιγείου και προβείου κρέατος του κωδικού ΣΟ 0204, καταγωγής Νέας Ζηλανδίας, που τίθενται σε ελεύθερη κυκλοφορία στα άλλα κράτη μέλη·

ότι το Συμβούλιο με τον κανονισμό (ΕΟΚ) αριθ. 1837/80 (2), όπως τροποποιήθηκε τελευταία από τον κανονισμό (ΕΟΚ) αριθ. 1115/88 (3), έχει θεσπίσει κοινή οργάνωση της αγοράς των τομέων αιγείου και προβείου κρέατος · ότι στα πλαίσια αυτού του καθεστώτος η Κοινότητα και ορισμένες τρίτες χώρες έχουν συνάψει εμπορικές συμφωνίες με τις οποίες οι τρίτες αυτές χώρες, συμπεριλαμβανομένης και της Νέας Ζηλανδίας, έχουν αναλάβει την υποχρέωση να περιορίσουν σε ορισμένες ποσότητες τις εξαγωγές τους των εν λόγω προϊόντων με προορισμό ορισμένες ευαίσθητες αγορές, όπως αυτή της Γαλλίας· ότι ωστόσο πραγματοποιούνται σήμερα ακόμη συνομιλίες με ορισμένες τρίτες χώρες και κυρίως με τη Νέα Ζηλανδία, με θέμα ειδικότερα τους περιορισμούς τους σχετικούς με τη γαλλική αγορά·

ότι για να αποφευχθεί κατά τη διάρκεια των συζητήσεων η διακοπή των παραδοσιακών εμπορικών ροών οι οποίες έχουν καθιερωθεί με τη Νέα Ζηλανδία με βάση την κοινοτική συμφωνία, η Επιτροπή, αυτόνομα και με επιφύλαξη των αποτελεσμάτων των διαπραγματεύσεων που πραγματοποιούνται σήμερα, όρισε, με την απόφαση 89/310/ΕΟΚ (4), προσωρινά όρια για την εισαγωγή στη Γαλλία των εν λόγω προϊόντων, καταγωγής Νέας Ζηλανδίας, τα οποία θα ισχύσουν κατά το 1989·

ότι υπάρχουν ανισότητες μεταξύ των κρατών μελών όσον αφορά τα ισχύοντα μέτρα κατά την εισαγωγή των εν λόγω προϊόντων καταγωγής Νέας Ζηλανδίας· ότι οι ανισότητες αυτές είναι δυνατόν να προκαλέσουν παρεκτροπές του εμπορίου·

ότι, σύμφωνα με πληροφορίες τις οποίες έλαβε η Επιτροπή, κατά το δεύτερο εξάμηνο του 1988, οι εισαγωγές αιγείου και προβείου κρέατος καταγωγής Νέας Ζηλανδίας που τίθενται σε ελεύθερη κυκλοφορία στα άλλα κράτη μέλη, πραγματοποιούνται στη Γαλλία σε ποσότητες που αυξάνονται σημαντικά και ότι υπάρχει πραγματικός κίνδυνος οι εισαγωγές αυτές λόγω του όγκου τους και της πολύ χαμηλής τιμής τους να επιφέρουν σοβαρή ζημία στους γάλλους παραγωγούς και να διαταράξουν την αγορά·

ότι, υπό τις συνθήκες αυτές, είναι πρωταρχικής σημασίας να γίνει γνωστή η προβλεπόμενη εξέλιξη αυτών των εισαγωγών·

ότι η Επιτροπή υπέβαλε τα στοιχεία τα οποία της χορήγησαν οι γαλλικές αρχές σε εμπεριστατωμένη μελέτη με βάση τα κριτήρια της απόφασης 87/433/ΕΟΚ·

ότι από την εξέταση αυτή προέκυψε ότι πληρούνται οι όροι για την καθιέρωση μέτρων επιτήρησης για τα εν λόγω προϊόντα·

ότι συνεπώς είναι σκόπιμο να δοθεί η άδεια στη Γαλλική Δημοκρατία να υποβάλει τις εν λόγω εισαγωγές σε προκαταρκτική ενδοκοινοτική επιτήρηση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται η άδεια στη Γαλλική Δημοκρατία να καθιερώσει έως τις 31 Δεκεμβρίου 1989 ενδοκοινοτική επιτήρηση, σύμφωνα με την απόφαση 87/433/ΕΟΚ, των εισαγωγών αιγείου και προβείου κρέατος, νωπού, σε ψύξη ή κατεψυγμένου, του κωδικού ΣΟ 0204, καταγωγής Νέας Ζηλανδίας.

Άρθρο 2

Η παρούσα απόφαση απευθύνεται στη Γαλλική Δημοκρατία.

Βρυξέλλες, 10 Μαΐου 1989.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 238 της 21. 8. 1987, σ. 26.

(2) ΕΕ αριθ. L 183 της 16. 7. 1980, σ. 1.

(3) ΕΕ αριθ. L 110 της 29. 4. 1988, σ. 36.

(4) ΕΕ αριθ. L 126 της 9. 5. 1989, σ. 40.